2015.gada . Noteikumi Nr.

Rīgā (prot. Nr. .§)

**Noteikumi par valsts un Eiropas Savienības atbalsta piešķiršanas kārtību pasākumam “Ražotāju grupu un organizāciju izveide”**

Izdoti saskaņā ar Lauksaimniecības un lauku attīstības

likuma 5.panta ceturto daļu

1. **Vispārīgie jautājumi**

1. Noteikumi nosaka kārtību, kādā piešķir valsts un Eiropas Savienības atbalstu (turpmāk – atbalsts) pasākumam “Ražotāju grupu un organizāciju izveide” (turpmāk – pasākums), pamatojoties uz izstrādātu biznesa plānu.

2. Projekta iesniegumu pieņemšanu izsludina, projekta iesniegumus vērtē un atlasa, lēmumu pieņem un paziņo, kā arī atbalstu pieprasa un sankcijas piemēro saskaņā ar normatīvajiem aktiem par kārtību, kādā piešķir valsts un Eiropas Savienības atbalstu lauku un zivsaimniecības attīstībai.

3. Atbalstu piešķir:

3.1. lauksaimniecības pakalpojumu kooperatīvajām sabiedrībām – saskaņā ar Padomes 2013.gada 17.decembra Regulu (EK) Nr.1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes regulu (EK) Nr.1698/2005 (Eiropas Savienības Oficiālais Vēstnesis, 2013.gada 20.decembris, Nr.L347) (turpmāk – Regula Nr.1305/2013);

3.2. mežsaimniecības pakalpojumu kooperatīvajām sabiedrībām – saskaņā ar Komisijas 2013.gada 18.decembra Regulu Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, Nr. L 352) (turpmāk – Regula Nr.1407/2013).

4. Pasākuma mērķis ir veicināt lauksaimniecības pakalpojumu kooperatīvo sabiedrību un mežsaimniecības pakalpojumu kooperatīvo sabiedrību veidošanos, to efektīvu darbību centralizētas pirmapstrādes, tirgus izpētes nodrošināšanā un produkcijas realizācijā, kā arī jaunu noieta tirgu apgūšanā.

5. Atbalsta pretendents ir lauksaimniecības pakalpojumu kooperatīvā sabiedrība un mežsaimniecības pakalpojumu kooperatīvā sabiedrība, augļu un dārzeņu ražotāju grupa vai organizācija, kura ir ieguvusi atbilstības statusu (turpmāk – atbalsta pretendents) atbilstoši normatīvajam aktam, kas nosaka lauksaimniecības pakalpojumu kooperatīvo sabiedrību un mežsaimniecības pakalpojumu kooperatīvo sabiedrību atbilstības izvērtēšanu, izņemot:

5.1. atbilstīgās kooperatīvās sabiedrības, kuras ir atzītas un kurām ir piešķirts atbalsts saskaņā ar normatīvajiem aktiem par augļu un dārzeņu ražotāju grupu un organizāciju atzīšanu;

5.2. atbilstīgās kooperatīvās sabiedrības, augļu un dārzeņu ražotāju grupas vai organizācijas, kurām ir piešķirts atbalsts 2004.–2006.gada un 2007.–2013.gada programmēšanas perioda pasākumā “Ražotāju grupas” un kuras atbilstības statusu pirmo reizi ieguvušas pirms 2014.gada;

5.3. atbilstīgās kooperatīvās sabiedrības, augļu un dārzeņu ražotāju grupas vai organizācijas konvenciālajā piena un graudu nozarē;

5.4. atbilstīgās kooperatīvās sabiedrības, augļu un dārzeņu ražotāju grupas vai organizācijas, kas atbilstības statusu pirmo reizi ieguvušas pirms 2014.gada un pēc tam reorganizētas vai dibinātas no jauna.

6. Atbalsta pasākuma īstenošanas vieta ir Latvijas Republikas teritorija.

1. **Atbalsta saņemšanas nosacījumi**

7. Atbalsta pretendents atbilst šādiem nosacījumiem:

7.1. ir reģistrēts Latvijas Republikas Uzņēmumu reģistrā ne agrāk kā 2012.gada 1.janvārī;

7.2. ir ieguvis atbilstības statusu ne agrāk kā 2014.gada 1.janvārī atbilstoši normatīvajam aktam, kas nosaka lauksaimniecības pakalpojumu kooperatīvo sabiedrību un mežsaimniecības pakalpojumu kooperatīvo sabiedrību atbilstības izvērtēšanu;

7.3. atbilst mazo un vidējo uzņēmumu definīcijai, kā noteikts Eiropas Parlamenta un Padomes (ES) 2013. gada 17. decembra Regulas Nr.1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, 2.pantā;

7.4. ir izstrādājis biznesa plānu vismaz viena mērķa īstenošanai atbilstoši šo noteikumu 8.punktā minētajām atbalstāmajām aktivitātēm un atbalsta iesniegumā ir apliecinājis, ka, īstenojot biznesa plānu, apņemas sasniegt biznesa plānā noteiktos mērķus un sasniedzamos rādītājus;

7.5. šo noteikumu 7.4.apakšpunktā minētais biznesa plāns ir apstiprināts Lauku atbalsta dienestā.

8. Mežsaimniecības pakalpojumu kooperatīvā sabiedrība saskaņā ar Komisijas regulu Nr.1407/2013 nevar pretendēt uz atbalstu, ja:

8.1. mežsaimniecības pakalpojumu kooperatīvajai sabiedrībai ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, tai uzsākta bankrota procedūra, piemērota sanācija vai mierizlīgums vai tās saimnieciskā darbība ir izbeigta;

8.2. mežsaimniecības pakalpojumu kooperatīvās sabiedrības saimnieciskā darbība ir saistīta ar nozarēm un darbībām, kas minētas Komisijas regulas Nr.1407/2013 1.panta 1.punktā, bet, ja pretendents darbojas arī nozarēs, kas minētas Komisijas regulas Nr.1407/2013 1.panta 1.punkta „a”, „b” vai „c” apakšpunktā, tas nodrošina šo nozaru darbību vai izmaksu nodalīšanu no tām darbībām, kurām piešķirts *de minimis* saskaņā ar Komisijas regulu Nr.1407/2013.

9. Pasākumā atbalsta aktivitātes, kuru mērķis ir:

9.1. ražošanas procesa un saražotās produkcijas pielāgošana tirgus prasībām;

9.2. preču sagatavošana pārdošanai, arī pārdošanas centralizācijas un piegādes nodrošināšana;

9.3. vienotu prasību izstrāde attiecībā uz ražošanas informāciju, īpaši attiecībā uz ražas novākšanu un pieejamību;

9.4. uzņēmējdarbības un tirgvedības prasmju attīstīšana un inovatīvu procesu organizēšana un veicināšana.

10. Īstenojot biznesa plānu, atbalsta pretendents sasniedz visus biznesa plānā noteiktos mērķus un šādus sasniedzamos rādītājus:

10.1. katru gadu vismaz par četriem procentiem gadā un 20 procentiem visā saistību periodā palielina kopējo ar sabiedrības starpniecību pārdotās produkcijas neto apgrozījumu salīdzinājumā ar pēdējo noslēgto gadu pirms biznesa plāna iesniegšanas;

10.2. katru gadu vismaz par astoņiem procentiem gadā un 40 procentiem visā saistību periodā palielina sabiedrības biedru skaitu salīdzinājumā ar pēdējo noslēgto gadu pirms biznesa plāna iesniegšanas.

11. Šo noteikumu 10.punktā noteiktos maksimālos sabiedrības darbības rādītājus atbalsta pretendents sasniedz biznesa plāna īstenošanas pēdējā gadā. kā arī nākamos piecus gadus katru gadu iegūst atbilstīgās sabiedrības statusu.

12. Ja atbalsta pretendents ir mežsaimniecības pakalpojumu kooperatīvā sabiedrība, tā organizējot reklāmas pasākumus saskaņā ar šo noteikumu 4.punktā minēto pasākuma mērķiem – tirgus izpētes nodrošināšanu un produkcijas realizācijas, kā arī jaunu noieta tirgus apgūšanu, ievēro šādus nosacījumus:

12.1.  reklāmas kampaņa pēc savas būtības ir vispārēja un sniedz labumu visiem attiecīgā veida produktu ražotājiem;

12.2. reklāmā netiek minēta produktu izcelsmes valsts;

12.3. reklāmu var īstenot ražotāju grupas vai citas organizācijas neatkarīgi no to lieluma.

13. Priekšroka atbalsta saņemšanai ir atbalsta pretendentam, kas saņēmis lielāku punktu skaitu atbilstoši šo noteikumu 1.pielikumā minētajiem biznesa plānu atlases kritērijiem.

1. **Atbalsta apmērs un intensitāte**

14. Atbalstu atbilstīgām kooperatīvajām sabiedrībām lauksaimniecības nozarē aprēķina, pamatojoties uz sabiedrības biedru iepriekšējā gadā pārdotās lauksaimniecības produkcijas gada apjomu, pēc šāda principa:

14.1. pirmajā gadā atbalsta apmērs ir 10 procentu no sabiedrības pārdotās biedru saražotās produkcijas gada apjoma vērtības;

14.2. otrajā gadā atbalsta apmērs ir astoņi procenti, trešajā gadā – seši procenti, ceturtajā gadā – četri procenti un piektajā gadā – divi procenti no sabiedrības pārdotās biedru saražotās produkcijas gada apjoma vērtības.

15. Atbalstu atbilstīgajām kooperatīvajām sabiedrībām mežsaimniecības nozarē aprēķina, pamatojoties uz sabiedrības biedru pārdotās mežsaimniecības produkcijas gada apjomu, pēc šāda principa:

15.1. pirmajā gadā atbalsta apmērs ir 10 procentu no sabiedrības biedru pārdotās produkcijas vidējās vērtības pēdējos piecos gados pirms grupas vai organizācijas pirmreizējā atbilstības statusa iegūšanas atbilstoši normatīvajam aktam, kas nosaka lauksaimniecības pakalpojumu kooperatīvo sabiedrību un mežsaimniecības pakalpojumu kooperatīvo sabiedrību atbilstības izvērtēšanu, izņemot lielāko un mazāko vērtību;

15.2. otrajā gadā atbalsta apmērs ir astoņi procenti, trešajā gadā – četri procenti, ceturtajā gadā – trīs procenti un piektajā gadā – divi procenti no sabiedrības pārdotās biedru saražotās produkcijas gada apjoma vērtības.

16. Atbilstīgām kooperatīvajām sabiedrībām lauksaimniecības nozarē izmaksājamais maksimālais atbalsta apmērs vienā gadā nepārsniedz 100 000 *euro* un visā programmēšanas periodā – 500 000 *euro*.

17. Atbilstīgām kooperatīvajām sabiedrībām mežsaimniecības nozarē izmaksājamais maksimālais atbalsta apmērs vienā gadā nepārsniedz 100 000 *euro*, ievērojot, ka atbalsta apmērs, kas piešķirts atbilstoši šiem noteikumiem, vienam vienotam uzņēmumam kopā attiecīgajā fiskālajā gadā un iepriekšējos divos fiskālajos gados nepārsniedz Komisijas regulas Nr. 1407/2013 3.panta 2.punktā noteiktos ierobežojumus. Viens vienots uzņēmums atbilst Komisijas Regulas Nr.1407/2013 2.panta 2.punktā noteiktajai viena vienota uzņēmuma definīcijai.

18. Atbalsta apmēru proporcionāli samazina atbilstoši to biedru skaitam, kuriem ir piešķirts atbalsts kā citas sabiedrības biedriem 2004.–2006.gada, 2007.–2013.gada un 2014.–2020.gada programmēšanas periodā pasākumā “Ražotāju grupas”, kā arī atbilstoši to biedru skaitam, no kuriem sabiedrība realizācijai iepērk konvenciālo pienu un graudus.

19. Atbalsta intensitāte nepārsniedz 100 procentu no šo noteikumu V nodaļā noteiktajām attiecināmajām izmaksām.

20. Šo noteikumu 17.punktā minēto atbalstu drīkst kumulēt gan ar citu *de minimis* atbalstu līdz Komisijas Regulas Nr.1407/2013 3.panta 2.punktā noteiktajam attiecīgajam robežlielumam saskaņā ar Komisijas Regulas 1407/2013 5.panta 1.punktu, gan ar citu valsts atbalstu attiecībā uz vienām un tām pašām attiecināmajām izmaksām vai valsts atbalstu tam pašam riska finansējuma pasākumam, ja šīs kumulācijas dēļ netiek pārsniegta attiecīgā maksimālā atbalsta intensitāte vai atbalsta summa, kas konkrētajā gadījumā īpašiem apstākļiem noteikta attiecīgajā valsts atbalsta programmā vai Eiropas Komisijas lēmumā saskaņā ar Komisijas Regulas 1407/2013 5.panta 2.punktu.

**IV. Atbalsta piešķiršanas kārtība**

21. Atbalstu izmaksā kā vienotas likmes atbalstu, kas sadalīts gada maksājumos, ne ilgāk kā piecus gadus pēc dienas, kad atbalsta pretendents ir atzīts Lauku atbalsta dienestā, pamatojoties uz tā biznesa plānu.

22. Atbalstu izmaksā vienu reizi gadā, pamatojoties gan uz faktiskajām attiecināmajām izmaksām, kas atbalsta pretendentam bijušas atbilstoši Lauku atbalsta dienestā apstiprinātajam biznesa plānam, gan uz atbalsta pretendenta kārtējā gadā iesniegto maksājuma pieprasījumu saskaņā ar normatīvajiem aktiem par kārtību, kādā piešķir valsts un Eiropas Savienības atbalstu lauku un zivsaimniecības attīstībai, un gada pārskatu par plānoto sasniedzamo rādītāju izpildi un mērķu sasniegšanu saskaņā ar šo noteikumu 2.pielikumu.

23. Biznesa plāna īstenošanas laikā atbalsta pretendentam ir tiesības lēmumā par projekta iesnieguma apstiprināšanu noteiktajā termiņā četras reizes pieprasīt priekšapmaksu, Lauku atbalsta dienestā iesniedzot priekšapmaksas pieprasījumu saskaņā ar normatīvajiem aktiem par kārtību, kādā piešķir valsts un Eiropas Savienības atbalstu lauku un zivsaimniecības attīstībai, un tam pievienojot preču piegādātāju, darbu izpildītāju vai pakalpojumu sniedzēju rēķinus par projekta īstenošanas darbībām.

24. Pēc priekšapmaksas pieprasījuma atbalstu piešķir šādā kārtībā:

24.1. Lauku atbalsta dienests 30 kalendāra dienu laikā pēc šo noteikumu 23.punktā minēto dokumentu saņemšanas pārbauda to atbilstību un pārskaita maksājumu uz atbalsta pretendenta atvērto norēķinu kontu Valsts kasē;

24.2. atbalsta pretendents preču piegādātājiem, darbu izpildītājiem vai pakalpojumu sniedzējiem samaksā pilnā apmērā no Valsts kasē atvērtā norēķinu konta;

24.3. pēc biznesa plāna daļas īstenošanas atbalsta pretendents Lauku atbalsta dienestā saskaņā ar normatīvajiem aktiem par kārtību, kādā piešķir valsts un Eiropas Savienības atbalstu lauku un zivsaimniecības attīstībai, pamatojoties uz izdevumus apliecinošajiem dokumentiem, iesniedz maksājuma pieprasījumu par tā faktiskajām attiecināmajām izmaksām, kas ir ietvertas Lauku atbalsta dienesta apstiprinātajā biznesa plānā, un gada pārskatu par plānoto sasniedzamo rādītāju izpildi un mērķu sasniegšanu saskaņā ar šo noteikumu 2.pielikumu;

24.4. Lauku atbalsta dienests izskata maksājuma pieprasījumu un gada pārskatu par plānoto sasniedzamo rādītāju izpildi un mērķu sasniegšanu un, ja tajā ietvertie izdevumi ir atbilstoši un sasniegtie rādītāji ir atzīstami par atbilstošiem plānotajiem mērķiem, sagatavo maksājuma uzdevumu par faktisko attiecināmo izdevumu atmaksu un iesniedz to Valsts kasē pārskaitīšanai valsts budžeta ieņēmumos.

25. Lauku atbalsta dienests nākamos maksājumus vai šo noteikumu 23.punktā minētos pārskaitījumus izdara, ja, izvērtējot atbalsta pretendenta iesniegto maksājuma pieprasījumu un gada pārskatu, tajā ietvertie izdevumi ir attiecināmi un pamatoti ar attaisnojošiem dokumentiem un sasniegtie rādītāji ir atzīstami par atbilstošiem plānotajiem mērķiem.

26. Ja Lauku atbalsta dienests konstatē, ka:

26.1. atbalsta pretendenta iepriekšējā perioda izdevumi nav attiecināmi vai atbilstoši, Lauku atbalsta dienests atbalsta summu proporcionāli samazina saskaņā ar normatīvajiem aktiem par kārtību, kādā piešķir valsts un Eiropas Savienības atbalstu lauku un zivsaimniecības attīstībai;

26.2. atbalsta pretendents nav sasniedzis noteiktos mērķus un sasniedzamos rādītājus, Lauku atbalsta dienests pieņem lēmumu par atbalsta atmaksu saskaņā ar normatīvajiem aktiem par kārtību, kādā piešķir valsts un Eiropas Savienības atbalstu lauku un zivsaimniecības attīstībai.

27. Ja atbalsta pretendents kādā no biznesa plāna īstenošanas gadiem neiegūst atbilstības statusu vai pārtrauc biznesa plāna īstenošanu, Lauku atbalsta dienests pieņemt lēmumu par tā izslēgšanu uz trīs gadiem no valsts un Eiropas Savienības atbalsta pretendentu loka un saņemtā atbalsta atmaksu saskaņā ar normatīvajiem aktiem par kārtību, kādā piešķir valsts un Eiropas Savienības atbalstu lauku un zivsaimniecības attīstībai.

28. Lauku atbalsta dienests atbalsta pretendenta biznesa plāna īstenošanas pēdējā gadā paredzēto atbalstu izmaksā tikai pēc pārbaudes par biznesa plāna pareizu īstenošanu, noteikto mērķu un sasniedzamo rādītāju sasniegšanu atbilstoši plānotajam.

**V. Attiecināmās izmaksas**

29. Attiecināmās izmaksas ir vispārējās izmaksas (tai skaitā biroja telpu īre, jauna biroja aprīkojuma, datortehnikas un programmatūras iegāde, biroja juridiskās un biroja administratīvā personāla izmaksas kopā ar darbaspēka nodokļiem, biroja administratīvās izmaksas (kancelejas preču, sakaru un degvielas izmaksas), jaunu iekārtu, jaunas tehnikas, aprīkojuma iegāde un uzstādīšana, loģistikas transporta iegāde), kas ir pamatotas un tieši saistītas ar biznesa plāna īstenošanu šajos noteikumos paredzēto mērķu sasniegšanai.

30. Attiecināmās izmaksas nosaka atbilstoši tirgus cenai. Darba samaksa personālam nedrīkst pārsniegt 1500 *euro* mēnesī (tai skaitā darba devēja valsts sociālās apdrošināšanas obligātās iemaksas), autotransporta nomai operatīvā līzinga gadījumā nedrīkst pārsniegt 350 *euro* mēnesī un pārējos gadījumos, tajā skaitā finanšu līzinga gadījumā, – 150 *euro* mēnesī. Attiecināmajās izmaksās neiekļauj pievienotās vērtības nodokli, ja vien tas nav atgūstams saskaņā ar pievienotās vērtības nodokli reglamentējošiem tiesību aktiem. Jaunā iekārta vai tehnika, kas iegādāta, izmantojot finanšu līzingu, nonāk atbalsta saņēmēja īpašumā.

31. Biznesa plānā paredzēto pakalpojumu, biroja aprīkojuma, informācijas tehnoloģiju, programmnodrošinājuma, iekārtu, tehnikas, aprīkojuma iegādei un citām vispārējām izmaksām ievēro normatīvo aktu prasības par iepirkuma procedūras piemērošanu. Izvēlēto piedāvājumu apliecina ar vismaz divu derīgu piedāvājumu salīdzināšanu konkrētai iegādei vai izmaksām neatkarīgi no iepirkuma procedūras veida.

32. Atbalsta pretendents biznesa plāna īstenošanas laikā nodrošina:

32.1. pamatojuma dokumentus, kas apliecina, ka izmaksas ir faktiski bijušas un ir tieši attiecināmas uz biznesa plānā paredzēto darbību īstenošanu;

32.2. attiecināmo izdevumu atbilstību sabiedrības gada pārskatā norādītajiem datiem.

33. Ja, īstenojot biznesa plānu, ir iegādāta jauna iekārta, tehnika, aprīkojums, loģistikas transportlīdzeklis vai veikta cita veida investīcija, atbalsta pretendents savā saimnieciskajā darbībā šo investīciju izmanto ne mazāk kā piecus gadus pēc tā iegādes dienas. Ja atbalsta pretendents šo nosacījumu neizpilda Lauku atbalsta dienests pieņem lēmumu par atbalsta atmaksu saskaņā ar normatīvajiem aktiem par kārtību, kādā piešķir valsts un Eiropas Savienības atbalstu lauku un zivsaimniecības attīstībai.

**VI. Pieteikšanās kārtība un iesniedzamie dokumenti**

34. Lai pieteiktos atbalstam, atbalsta pretendents Lauku atbalsta dienestā personīgi (izņemot gadījumu, kad projekta iesniegumu iesniedz elektroniski saskaņā ar normatīvajiem aktiem par elektronisko dokumentu noformēšanu) iesniedz:

34.1. iesniegumu par atbalsta piešķiršanu saskaņā ar šo noteikumu [3.pielikumu](http://likumi.lv/doc.php?id=181375#piel1);

34.2. vienkāršotu biznesa plānu saskaņā ar šo noteikumu 4.pielikumu, tajā ietverot:

34.2.1. problēmas risinājuma aprakstu un plānoto aktivitāšu aprakstu;

34.2.2. biznesa plāna īstenošanas sasniedzamos rādītājus;

34.2.3. biznesa plāna budžeta kopsavilkumu, tostarp indikatīvu naudas plūsmas pārskatu pa gadiem projekta iesnieguma iesniegšanas gadā, turpmākajos gados līdz projekta īstenošanas beigām un gadā pēc projekta īstenošanas;

34.2.4. aprakstu par biznesa plāna sasniedzamo rādītāju ilgtspējas nodrošināšanu vismaz piecus gadus pēc biznesa plāna pabeigšanas;

34.3. saskaņā ar normatīvajiem aktiem par gada pārskatu sagatavotu pēdējā noslēgtā gada pārskata kopiju (pilns komplekts) ar Valsts ieņēmumu dienesta atzīmi par saņemšanu (uzrāda oriģinālu). Kooperatīvās sabiedrības mežsaimniecības nozarē papildus iesniedz informāciju par sabiedrības biedru pārdoto produkciju pēdējos piecos gados saskaņā ar šo noteikumu 5.pielikuma 1.tabulu;

34.4. atbalsta pretendenta deklarāciju saskaņā ar normatīvajiem aktiem par kārtību, kādā piešķir valsts un Eiropas Savienības atbalstu lauku un zivsaimniecības attīstībai;

34.5. atbalsta pretendenta deklarāciju par atbilstību mazajam un vidējam uzņēmumam;

34.6. atbilstīgās kooperatīvās sabiedrības biedru sarakstu ([5.](http://likumi.lv/doc.php?id=181375#piel2)pielikuma 2.tabula);

34.7. atbilstīgās kooperatīvās sabiedrības biedru tās kopsapulces protokola izrakstu, kurā sabiedrība pieņēmusi lēmumu par pieteikšanos valsts un Eiropas Savienības atbalstam un apstiprinājusi konkrētu sabiedrības aktivitāšu īstenošanu, kā arī kopsapulces dalībnieku reģistra kopiju;

34.8. uzskaites veidlapu par atbilstīgās mežsaimniecības pakalpojumu kooperatīvās sabiedrības saņemto *de minimis* atbalstu saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.

35. Sākot ar nākamo gadu pēc biznesa plāna apstiprināšanas un uzsākšanas, atbalsta pretendents katru gadu līdz 30.aprīlim Lauku atbalsta dienestā iesniedz pārskatu par biznesa plāna īstenošanu, tajā ietverot informāciju par iepriekšējā periodā bijušajām izmaksām, plānoto sasniedzamo rādītāju izpildi un mērķu sasniegšanu. Vienlaikus atbalsta pretendents iesniedz kārtējā gada maksājuma pieprasījumu par faktiski veiktajām izmaksām atbilstoši normatīvajiem aktiem par kārtību, kādā piešķir valsts un Eiropas Savienības atbalstu lauku un zivsaimniecības attīstībai noteiktajam.

36. Atbalsta pretendents ir tiesīgs Lauku atbalsta dienestā iesniegt grozījumus biznesa plānā, ja tie pēc būtības nemaina plānotos mērķus, kā arī nepasliktina plānoto sasniedzamo rādītāju iznākumu salīdzinājumā ar situāciju, kad pirmo reizi tika apstiprināta tā īstenošana.

37. Biznesa plāna grozījumos pa aktivitātēm plānotās budžeta izmaiņas pa gadiem nedrīkst pārsniegt 20 procentus salīdzinājumā ar iepriekšējā vai iepriekšējos gados plānoto budžetu. Ja biznesa plāna īstenošanas kārtējā gada beigās iepriekš plānotais budžets nav izpildīts par 30 procentiem, tad Lauku atbalsta dienests izvērtē pārskatu par biznesa plāna īstenošanu un pieņem lēmumu par atbalsta pretendentam plānotās atbalsta summas samazināšanu atbilstoši faktiskajai neizpildei.

38. Šo noteikumu 36.punktā minētajā gadījumā atbalsta pretendents grozījumus biznesa plānā ir tiesīgs iesniegt divas reizes tā īstenošanas trešajā un pēdējā gadā līdz attiecīgā gada 30.aprīlim kopā ar gada pārskatu par biznesa plānā īstenošanu. Ja atbalsta pretendents biznesa plānu īsteno agrāk nekā piecos gados, tas grozījumus iesniedz vienu reizi biznesa plāna īstenošanas pēdējā gadā. Biznesa plānā paredzētos grozījumus īsteno tikai pēc to apstiprināšanas Lauku atbalsta dienestā.

**VII. Noslēguma jautājums**

39. Atbalsta iesniegumu iesniegšanu izsludina oficiālajā izdevumā “Latvijas Vēstnesis” mēnesi pirms kārtas uzsākšanas. 2015.gadā iesniegumu iesniegšanas termiņš nav īsāks par septiņām kalendārajām dienām.

Ministru prezidente L.Straujuma

Zemkopības ministrs J.Dūklavs

23.01.2015. 11:26

R.Zapereckis

67027301, Ritvars.Zapereckis@zm.gov.lv